30. detsembril 2022 avaldas endine koondislane ja praegu jalgpalliagendina tegutsev Andrei Stepanov oma sotsiaalmeedias foto, millel istuvad Venemaa koondise peatreeneri Valeri Karpiniga ühise laua taga nii Stepanov ise, tol ajal koondislased Konstantin Vassiljev ja Sergei Zenjov, koondise treener Andres Oper ja veel mitmed varem Eestit esindanud jalgpallurid.

89-kordse Eesti koondislase ja sel ajal jalgpalliagendi Andrei Stepanovi postitatud fotol on lisaks talle veel sel ajal koondislased Konstantin Vassiljev ja Sergei Zenjov ning aastaid Eesti koondist esindanud Sergei Pareiko, Artur Kotenko, Andres Oper, Dmitri Kruglov, Igor Morozov, Aleksandr Dmitrijev ja Jevgeni Novikov. Andrei Stepanovile kuulub agentuuri Nesta Sport Group, mis on vahendanud Venemaa liigasse palju Euroopa mängijaid.

Pilt on sotsiaalmeedias ja internetiportaalides pälvinud laialdast vastukaja ja paljude, teiste seas kultuuriminister Piret Hartmani arvates ei ole Venemaa koondise peatreeneriga koosistumine ja sellest pildi levitamine praegusel ajal, Venemaa Ukraina-vastase agressiooni valguses Eesti koondise jalgpalluritele sobilik.

Järelkaja Eestis
----------------

2. jaanuaril kommenteeris pildiskandaali esimest korda koondise kapten Konstantin Vassiljev, "Mul ei ole väga rohkem midagi öelda, kui et pilt oli olemas. Kohtumine oli. Normaalne õhtusöök ja jalgpallijutud. Raske on midagi muud adekvaatset vastata."
Samal päeval tegi Jalgpallihaigla avalduse Karpiniga õhtustanud koondislaste kohta: "MTÜ Jalgpallihaigla mõistab hukka Eesti jalgpallikoondise liikmete Konstantin Vassiljevi ja Sergei Zenjovi ning treeneri Andres Operi kohtumise Venemaa jalgpallikoondise peatreeneri Valeri Karpiniga. Sellist käitumist ei saa mitte kuidagi aktsepteerida.
Tänases geopoliitilises olukorras on igasugune suhtlus paariariigi jalgpalli kõrge ametiisikuga lubamatu. Kuigi antud kohtumine oli eraviisiline ja ei olnud ellu kutsutud nende poolt, siis Eesti kodanike ja koondise esindajatena on neil moraalne kohustus seista samade väärtuste eest, mille eest seisab nii Eesti riik kui ka enamus Euroopast. Suhted Venemaa kõrgete jalgpalli ametiisikutega ei ole tänasel päeval aktsepteeritavad." 

4. jaanuaril tegid Andres Oper, Konstantin Vassiljev ja Sergei Zenjov Eesti Jalgpalli Liidu vahendusel ühisavalduse: "Lugupeetud jalgpallisõbrad! Meil on kahju tekkinud olukorra pärast ja vabandame kõikide ees, kellele tundeid meie õhtusöök ning sellest foto avaldamine sotsiaalmeedias riivas. Meie vestlus käis vaid jalgpalli ümber, me ei rääkinud poliitikast ega sõjast. Meie seisukoht sõja osas on olnud alati üks ja seesama – sellele ei ole õigustust. Oleme jalgpalliväljakul ja väljaspool seda olnud alati Eesti eest väljas ja teeme seda ka edaspidi."

5. jaanuaril avaldati Soccernet.ee vahendusel Tallinna FCI Levadia ukrainlasest presidendi Viktor Levada avaldus, kes ta sõnas, et "Kui nägin fotot, millel olevaid inimesi tunnen, hakkas mul valus. Sellel fotol naeratavad kõik Valeri Karpini seltskonnas istujad rõõmsalt! Olen täiesti kindel, et see on praegusel hetkel vastuvõetamatu." ning lisas, et "Venemaa on agressorriik, mis hävitab Ukraina linnu, hävitab ukraina rahvast. See on terroristlik riik. Praegu seostub Karpin mulle agressoriga, sest ta on riigi koondise peatreener."

14. jaanuaril usutles Konstantin Vassiljev, et "See pildilugu, selle eest me juba vabandust palusime ja tegime avalduse. Inimeste emotsioonid läksid natuke üle mulle tundub. Me saime aru, et pildi avalikkuse ette toomine oli valel ajal ja see ei olnud sobilik."

Välismaa meedias
----------------

Poola meediaväljaanne Sport.pl kirjutas, "Endised kõrgliigaklubide mängijad Konstantin Vassiljev ja Sergei Zenjov lustisid aastavahetusel koos Venemaa koondise treeneri Valeri Karpiniga. Kui foto sündmusest internetti jõudis, said mõlemad eestlased kõvasti kriitikat, kuid nad vabandasid alles mõne aja möödudes."

Aserbaidžaani meediaväljaanne Msport.az kirjutas, "Eestis said kõva kriitika osaliseks Gäbälä FK endine mängija Sergei Zenjov ja Dmitri Kruglov, kes mängisid sellistes klubides nagu Bakuu Neftši, Bakuu Inter, Bakuu Ravan.

Austria meediaväljaanne Krone.at kirjutas, "Kolme jalgpalluri ja mitme teise endise koondislase kohtumine venelase Karpiniga tekitas suure tähelepanu osaliseks saanud Venemaa agressioonisõda Ukraina vastu silmas pidades."

Saksamaa uudisteagentuur dpa kirjutas, "Eestis tekitas kõmu erakohtumine mitme endise ja praeguse Eesti koondislase ning Venemaa koondislase Valeri Karpini vahel."

Viited
------

1. 1 2  Järvela pildiskandaalist: see on probleem tervele Eesti jalgpallile ERR.ee, 5. jaanuar 2023
2. ↑  Eesti koondise tähed saatsid vana aasta ära Venemaa peatreeneri Karpini seltskonnas soccernet.ee, 31. detsember 2023
3. ↑  Konstantin Vassiljev kommenteeris poleemika vallandanud Karpini-fotot soccernet.ee, 2. jaanuar 2023
4. ↑  Jalgpallihaigla tegi avalduse Karpiniga õhtustanud koondislaste kohta soccernet.ee, 2. jaanuar 2023
5. ↑  Oper, Vassiljev ja Zenjov tegid Karpiniga õhtustamise osas ühisavalduse soccernet.ee, 4. jaanuar 2023
6. ↑  Viktor Levada avaldus: mul hakkas Karpini-fotot nähes valus, ta on agressorriigi esindaja soccernet.ee, 5. jaanuar 2023
7. ↑  Vassiljev: tõime pildi avalikkuse ette valel ajal err.ee, 14. jaanuar 2023
8. ↑  Byłe gwiazdy ekstraklasy wywołały burzę. Sylwester z Walerijem Karpinem (Endised kõrgliigatähed tekitasid tormi. Aastavahetus Valeri Karpiniga) sport.pl, 4. jaanuar 2023
9. ↑  "Qəbələ" və "Neftçi"nin sabiq futbolçuları Estoniyada qalmaqala səbəb oldular (Endised Gabala ja Neftši jalgpallurid põhjustasid Eestis skandaali) msport.az, 4. jaanuar 2023
10. ↑  Estland-Stars bedauern Treffen mit Russen-Teamchef (Eesti staarid kohtusid Venemaa koondise bossiga) krone.at, 4. jaanuar 2023
11. ↑  [Foto sorgt für Wirbel: Nationalspieler feiern mit russischem Trainer (Foto tekitab segadust: rahvusmängijad tähistavad koos Venemaa treeneriga)] mopo.de, 4. jaanuar 2023